《晚入退谷却寄孙北海先生》
清代·王士祯

谷口远烟暝，水石起寒色。西溪有归人，东峰隐余日。

积雪封巉岩，微径雪中出。残冰流复断，暗泉听还失。

不知荒寒中，前峰去安极。稍见觳觫牛，怅望归飞翼。

侍郎昔挂冠，于此散愁疾。画壁沧洲图，结屋云林侧。

溪南万竿竹，岁久渐蒙密。为述净名意，更就支公室。

惭叹解巾非，何年此栖息。

作者简介：王士祯（1634—1711），原名王士禛，字子真、贻上，号阮亭，又号渔洋山人，人称王渔洋，谥文简。新城（今山东桓台县）人，常自称济南人，清初杰出诗人、学者、文学家。博学好古，能鉴别书、画、鼎彝之属，精金石篆刻，诗为一代宗匠，与朱彝尊并称。书法高秀似晋人。康熙时继钱谦益而主盟诗坛。论诗创神韵说。早年诗作清丽澄淡，中年以后转为苍劲。擅长各体，尤工七绝。但未能摆脱明七子摹古馀习，时人诮之为“清秀李于麟”，然传其衣钵者不少。好为笔记，有《池北偶谈》、《古夫于亭杂录》、《香祖笔记》等，然辨驳议论多错愕、失当。